คนแห่เข้าคิวจองบ้านประชารัฐ
ขรก. ประชาชน แห่เข้าคิวจองสิทธิการเช่าบ้านในโครงการประชารัฐ วันแรกที่ ศูนย์สิริกิติ์
19 ส.ค. 2559

ขรก. ประชาชน แห่เข้าคิวจองสิทธิการเช่าบ้านในโครงการประชารัฐ วันแรกที่ ศูนย์สิริกิติ์
ข้าราชการ และประชาชน แห่เข้าคิวจองสิทธิการเช่าบ้านในโครงการประชารัฐ ที่เปิดให้จองสิทธิการเช่าทั้งระยะสั้นและระยะยาว เป็นวันแรกที่งานนิทรรศการเฉลิมพระเกียรติ ณ ศูนย์การประชุมแห่งชาติสิริกิติ์ 
ทั้งนี้พบว่า โครงการที่คนสนใจมากที่สุดคือโครงการแปลงที่อยู่ในกรุงเทพ 2 แห่ง ที่เปิดให้ข้าราชการที่มีเงินเดือนไม่เกิน 2 หมื่นบาทต่อเดือน ได้สิทธิเช่าระยะสั้นไม่เกิน 5 ปี เนื่องจากมีค่าเช่าเพียงเดือนละ 4,000 บาทและอยู่ในทำเลใจกลางเมือง  ได้แก่  แปลงหมายเลขทะเบียนที่ กท.5050 ( รสพ. เดิม ตรงข้ามวัดไผ่ตัน ) แขวงสามเสนใน เขตพญาไท กรุงเทพฯ เนื้อที่ 3 ไร่ เป็นอาคารสูง 8 ชั้น จำนวน 2 อาคาร รวม 432 ยูนิต เป็นของ บริษัท อารียา พรอพเพอร์ตี้ มูลค่าโครงการ 286 ล้านบาท และที่ราชพัสดุ แปลงหมายเลขทะเบียนที่ กท.2615 ( ที่โรงกษาปณ์เก่า ถนนประดิพัทธ ) แขวงสามเสนใน เขตพญาไท กรุงเทพฯ เนื้อที่  2 ไร่ เป็นอาคารสูง 8 ชั้น จำนวน 2 อาคาร รวม 350 ยูนิต  มูลค่าโครงการ 240 ล้านบาท เป็นของ บริษัท ปักกิ่ง เออร์บัน คอนสตรัคชั่น ยาไถ๋ (ไทย) คอนสตรัคชั่น กรุ๊ป ซึ่งทั้ง 2 โครงการกำหนดเวลาก่อสร้างแล้วเสร็จไม่เกิน 2 ปี